Document ID: 31981R1983

*****
ΚΑΝΟΝΙΣΜΟΣ (ΕΟΚ) αριθ. 1983/81 ΤΗΣ ΕΠΙΤΡΟΠΗΣ
της 15ης Ιουλίου 1981
περί τροποποιήσεως του κανονισμού αριθ. 282/67/ΕΟΚ «περί λεπτομερειών παρεμβάσεως για τους ελαιούχους σπόρους»
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3454/80 (2), και ιδίως το άρθρο 26 παράγραφος 3,
Εκτιμώντας:
ότι φαίνεται κατάλληλη η χορήγηση ειδικής πρασαυξήσεως στην παρέμβαση για ορισμένους σπόρους·
ότι το άρθρο 7 του κανονισμού αριθ. 282/67/ΕΟΚ της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1743/80 (4), προβλέπει την εφαρμογή προσαυξήσεων και μειώσεων για τους σπόρους που προσφέρονται στην παρέμβαση και που δεν αντιστοιχούν στον ποιοτικό τύπο· ότι, λαμβανομένης υπόψη της εξελίξεως των τιμών κατά τη διάρκεια της περιόδου 1980/81, πρέπει να τροποποιηθούν οι προσαυξήσεις και οι μειώσεις που περιλαμβάνονται στο παράρτημα Ι του κανονισμού αριθ. 282/67/ΕΟΚ ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός αριθ. 282/67/ΕΟΚ τροποποιείται ως ακολούθως:
1. Προστίθεται το ακόλουθο άρθρο 7α:
«Άρθρο 7α
1. Για τους κραμβόσπορους και γογγυλόσπορους που προσφέρονται στην παρέμβαση κατά τη διάρκεια της περιόδου 1981/82, των οποίων η περιεκτικότητα σε εξαερούμενους ισοθειοκυανίτες, εκφραζόμενη σε μη κεκορεσμένο ισοθειοκυανίτη, στην οποία προστίθεται η περιεκτικότητα σε βινυλο-5-θειοοξαζολιδόνη, μετρούμενες μετά από ενζυματική επεξεργασία των γλυκοσινολυτών, είναι κατώτερες ή ίσες προς 0,12 % του βάρους σπόρων αποξηραμένων και άνευ λιπαρών ουσιών, χορηγείται προσαύξηση 2 ECU ανά 100 χιλιόγραμμα σπόρων.
2. Ο προσδιορισμός της περιεκτικότητας σε ισοθειοκυανίτες και σε βινυλο-5-θειοξαζολιδόνη πραγματοποιείται με ενιαία μέθοδο σε όλη την Κοινότητα. Πάντως, μέχρι καθιερώσεως τέτοιων κοινοτικών διατάξεων, τα Κράτη μέλη χρησιμοποιούν μεθόδους επιλογής τους.
3. Τα Κράτη μέλη πληροφορούν την Επιτροπή για τις επιλεγόμενες μεθόδους πριν από τις 31 Ιουλίου 1981.
4. Τα σχετικά έξοδα για τον προσδιορισμό της περιεκτικότητας που προβλέπεται στην παράγραφο 2 βαρύνουν τον προσφέροντα.».
2. Στο τμήμα ΙΙ του παραρτήματος Ι το ποσό των «0,037 ECU» αντικαθίσταται από το ποσό των «0,044 ECU».
Άρθρο 2
Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1981.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 15 Ιουλίου 1981.

Labels: 3
2
17